PASAULES ANTIDOPINGA KODEKSS

**TERAPEITISKĀS LIETOŠANAS ATĻAUJAS STARPTAUTISKAIS STANDARTS**

2019. GADA JANVĀRIS



#### Terapeitiskās lietošanas atļaujas starptautiskais standarts

Pasaules Antidopinga kodeksa Terapeitiskās lietošanas atļaujas starptautiskais standarts (TLASS) ir Pasaules Antidopinga programmā izstrādāts obligāts starptautisks standarts.

Terapeitiskās lietošanas atļaujas starptautiskais standarts pirmo reizi tika pieņemts 2004. gadā, un tas stājās spēkā 2005. gada 1. janvārī. „Pēc” tam tas tika pārskatīts 2009., 2010., 2011., 2015. un 2018. gadā. Pievienotajā TLASS ir iekļauti labojumi, ko 2018. gada 20. septembrī ir apstiprinājusi Pasaules Antidopinga aģentūras (*WADA*) izpildkomiteja. Tas stāsies spēkā 2019. gada 1. janvārī.

Terapeitiskās lietošanas atļaujas starptautiskā standarta oficiālo tekstu apstiprina *WADA*, un tas tiek publicēts angļu un franču valodā. Ja starp teksta versijām angļu un franču valodā ir pretrunas, noteicošā ir teksta versija angļu valodā.

Izdevējs:

Pasaules Antidopinga aģentūra

*Stock Exchange Tower*

*800 Place Victoria (Suite 1700)*

*PO Box 120*

*Montreal, Quebec*

*Canada H4Z 1B7*

www.wada-ama.org

|  |  |
| --- | --- |
| Tālr.: | + 1 514 904 9232 |
| Fakss: | + 1 514 904 8650 |
| E-pasts: | code@wada-ama.org |

**SATURS**

[PIRMĀ DAĻA. IEVADS, KODEKSA NOTEIKUMI UN DEFINĪCIJAS 4](#_Toc532561554)

[1.0. Ievads un darbības joma 4](#_Toc532561555)

[2.0. Kodeksa noteikumi 4](#_Toc532561556)

[3.0. Definīcijas un interpretācija 7](#_Toc532561557)

[OTRĀ DAĻA. STANDARTI UN PROCEDŪRA *TLA* PIEŠĶIRŠANAI 12](#_Toc532561558)

[4.0. TLA saņemšana 12](#_Toc532561559)

[5.0. Antidopinga organizāciju pienākumi saistībā ar TLA 13](#_Toc532561560)

[6.0. TLA pieteikuma iesniegšanas procedūra 15](#_Toc532561561)

[7.0. TLA atzīšanas procedūra 17](#_Toc532561562)

[8.0. TLA piešķiršanas lēmumu pārskatīšana WADA 18](#_Toc532561563)

[9.0. Informācijas konfidencialitāte 19](#_Toc532561564)

[1. PIELIKUMS. *Kodeksa* 4. panta 4. punkta darbības shēma 21](#_Toc532561565)

# PIRMĀ DAĻA. IEVADS, KODEKSA NOTEIKUMI UN DEFINĪCIJAS

## 1.0. Ievads un darbības joma

Terapeitiskās lietošanas atļaujas starptautiskais standarts ir Pasaules Antidopinga programmā izstrādāts obligāts *starptautisks standarts*.

Terapeitiskās lietošanas atļaujas starptautiskā standarta nolūks ir noteikt: a) nosacījumus, kas jāizpilda, lai saņemtu terapeitiskās lietošanas atļauju (*TLA*), kas atļauj *aizliegtas vielas* klātbūtni *no sportista iegūtajā paraugā* vai terapeitiskos nolūkos ļauj *sportistam lietot* vai *mēģināt lietot*, *glabāt* aizliegtu vielu, un/vai *īstenot terapiju* vai *mēģināt īstenot terapiju*, kurā tiktu lietota šāda viela, vai *izmantot* vai *mēģināt izmantot aizliegtu metodi*; b) *antidopinga organizāciju* pienākumus, pieņemot un paziņojot lēmumus par *TLA*; c) procedūru, kas *sportistam* jāievēro, lai pieprasītu *TLA*; d) procedūru, kas *sportistam* jāievēro, lai vienas *antidopinga organizācijas* piešķirto *TLA* atzītu cita *antidopinga organizācija*; e) procedūru, kas jāievēro *WADA*, lai pārskatītu lēmumus par *TLA*; un f) stingrus konfidencialitātes noteikumus, kurus piemēro *TLA* procedūrām.

Termini, kas ir izmantoti šajā *starptautiskajā standartā* un ir definēti *Kodeksā*, ir rakstīti kursīvā. Termini, kas ir definēti šajā *starptautiskajā standartā*, ir pasvītroti.

## 2.0. *Kodeksa* noteikumi

Norādītie 2015. gada *Kodeksa* panti tieši attiecas uz Terapeitiskās lietošanas atļaujas starptautisko standartu.

#### *Kodeksa 4. panta 4. punkts – terapeitiskās lietošanas atļaujas (TLA)*

4.4.1. *Aizliegtu vielu*, to *metabolītu* vai *marķieru* klātbūtni un/vai *aizliegtas vielas* vai *aizliegtas metodes* *lietošanu*, *lietošanas mēģinājumu*, *glabāšanu*, *terapijas īstenošanu* vai *terapijas īstenošanas mēģinājumu* neuzskata par antidopinga noteikumu pārkāpumu, ja tas ir saskaņā ar *terapeitiskās lietošanas atļauju (TLA)*, kas piešķirta atbilstīgi Terapeitiskās lietošanas atļaujas starptautiskajam standartam.

4.4.2. *Sportistam*, kas nav *starptautiska līmeņa sportists*, *TLA* saņemšanai jāpiesakās savas *valsts antidopinga organizācijā*. Ja *valsts antidopinga organizācija* noraida pieteikumu, *sportists* šo lēmumu var pārsūdzēt tikai valsts līmeņa pārsūdzības iestādē, kas minēta 13. panta 2. punkta 2. un 3. apakšpunktā.

4.4.3. *Sportistam*, kas ir *starptautiska līmeņa sportists*, jāpiesakās savā starptautiskajā federācijā.

4.4.3.1. Ja *sportista* *valsts antidopinga organizācija* viņam jau ir piešķīrusi attiecīgās vielas vai metodes *TLA*, kas atbilst Terapeitiskās lietošanas atļaujas starptautiskajā standartā noteiktajiem kritērijiem, tad starptautiskajai federācijai tā ir jāatzīst. Ja starptautiskā federācija uzskata, ka *TLA* neatbilst šiem kritērijiem un tāpēc atsakās to atzīt, tai par šāda lēmuma iemesliem nekavējoties jāinformē gan *sportists*, gan viņa *valsts antidopinga organizācija*. *Sportists* un viņa *valsts antidopinga organizācija* 21 dienas laikā no šāda paziņojuma saņemšanas dienas var šo lietu pārsūdzēt *WADA*. Ja lieta tiek pārsūdzēta *WADA*, tad līdz *WADA* lēmuma pieņemšanai *valsts antidopinga organizācijas* piešķirtā *TLA* paliek spēkā attiecībā uz *pārbaudēm* valsts līmeņa *sacensību* laikā un *ārpus sacensību laika* (bet nav derīga attiecībā uz starptautiska līmeņa *sacensībām*). Ja lieta netiek pārsūdzēta *WADA*, tad pēc pārsūdzības iesniegšanai paredzētā 21 dienas termiņa beigām *TLA* vairs nav derīga nekādam nolūkam.

4.4.3.2. Ja *sportistam* viņa *valsts antidopinga organizācija* vēl nav piešķīrusi attiecīgās vielas vai metodes *TLA*, tad šim *sportistam*, tiklīdz rodas šāda vajadzība, *TLA* saņemšanai jāpiesakās tieši savā starptautiskajā federācijā*.* Ja starptautiskā federācija (vai *valsts antidopinga organizācija*, kad tā ir piekritusi izskatīt pieteikumu starptautiskās federācijas vārdā), noraida *sportista* pieteikumu, tā nekavējoties informē *sportistu* par atteikuma iemesliem. Ja starptautiskā federācija piešķir *sportista* pieprasīto *TLA*, tai par šo lēmumu jāpaziņo ne vien *sportistam*, bet arī viņa *valsts antidopinga organizācijai*, un ja attiecīgās *valsts antidopinga organizācija* uzskata, ka piešķirtā *TLA* neatbilst Starptautiskajā terapeitiskās lietošanas atļaujas standartā noteiktajiem kritērijiem, tad 21 dienas laikā no šāda paziņojuma saņemšanas tai lieta jāpārsūdz *WADA*. Ja *valsts antidopinga organizācija* pārsūdz lietu *WADA*, tad līdz *WADA*lēmuma pieņemšanai starptautiskās federācijas piešķirtā *TLA* paliek spēkā attiecībā uz *pārbaudēm* starptautiska līmeņa *sacensību* laikā un *ārpus sacensību laika* (bet nav derīga attiecībā uz valsts līmeņa *sacensībām*). Ja *valsts antidopinga organizācija* lietu nepārsūdz *WADA*, tad pēc pārsūdzības iesniegšanai paredzētā 21 dienas termiņa beigām starptautiskās federācijas piešķirtā *TLA* stājas spēkā attiecībā uz valsts līmeņa *sacensībām*.

*[Piezīme par 4. panta 4. punkta 3. apakšpunktu. Ja starptautiskā federācija atsakās atzīt valsts antidopinga organizācijas piešķirtu TLA tikai tāpēc, ka trūkst medicīnisko datu vai citas informācijas, kas nepieciešama, lai pierādītu atbilstību Terapeitiskās lietošanas atļaujas starptautiskajā standartā noteiktajiem kritērijiem, tad lietu nevar pārsūdzēt WADA. Tā vietā lieta jāpapildina un atkārtoti jāiesniedz starptautiskajai federācijai.*

*Ja starptautiskā federācija izvēlas veikt pārbaudi sportistam, kas nav starptautiska līmeņa sportists, tai jāatzīst TLA, ko šim sportistam piešķīrusi viņa valsts antidopinga organizācija.]*

4.4.4. *Lielu sporta pasākumu rīkotājorganizācija* var pieprasīt, lai *sportisti*, kuri vēlas *lietot aizliegtu vielu* vai *aizliegtu metodi* saistībā ar tās rīkoto *sporta pasākumu*, iesniedz šai organizācijai pieteikumu *TLA* saņemšanai. Tādā gadījumā piemēro tālāk norādītos noteikumus.

4.4.4.1. *Lielu sporta pasākumu rīkotājorganizācijai* jābūt izstrādātai procedūrai, lai *sportists*, kuram vēl nav piešķirta *TLA*, varētu pieteikties *TLA* saņemšanai. Ja *TLA* tiek piešķirta, tā ir derīga tikai attiecībā uz konkrētās organizācijas rīkoto *sporta pasākumu*.

4.4.4.2. Ja *sportistam* viņa *valsts antidopinga organizācija* vai starptautiskā federācija jau ir piešķīrusi Terapeitiskās lietošanas atļaujas starptautiskajā standartā noteiktajiem kritērijiem atbilstīgu *TLA*, tad *lielu sporta pasākumu rīkotājorganizācijai* tā ir jāatzīst. Ja *lielu sporta pasākumu rīkotājorganizācija* nolemj, ka *TLA* neatbilst šiem kritērijiem, tad tai nekavējoties par to jāpaziņo *sportistam*, paskaidrojot šāda lēmuma iemeslus.

4.4.4.3. *Sportists* var pārsūdzēt *lielu sporta pasākumu rīkotājorganizācijas* lēmumu neatzīt vai nepiešķirt *TLA* tikai neatkarīgā organizācijā, ko šim nolūkam izveido vai norīko *lielu sporta pasākumu rīkotājorganizācija*.Ja *sportists* lēmumu nepārsūdz (vai ja pārsūdzība ir neveiksmīga), viņš nedrīkst *lietot* attiecīgo vielu vai metodi saistībā ar konkrēto *sporta pasākumu*, bet ārpus šā *sporta pasākuma* paliek spēkā viņa *valsts antidopinga organizācijas* vai starptautiskās federācijas piešķirtā šīs vielas vai metodes *TLA*.

*[Piezīme par 4. panta 4. punkta 4. apakšpunkta 3. daļu. Piemēram, Sporta šķīrējtiesas speciālā nodaļa vai līdzīga struktūra var pildīt neatkarīgas pārsūdzības iestādes funkcijas atsevišķos sporta pasākumos vai arī WADA var piekrist pildīt šo funkciju. Ja šo funkciju nepilda ne Sporta šķīrējtiesa, ne WADA, tad WADA saglabā tiesības (bet ne pienākumu) jebkurā brīdī saskaņā ar 4. panta 4. punkta 6. apakšpunktu pārskatīt lēmumus, kas saistībā ar sporta pasākumu pieņemti par TLA.]*

4.4.5. Ja *antidopinga organizācija* izvēlas iegūt *paraugu* no tādas *personas*, kas nav ne *starptautiska līmeņa sportists*, ne *valsts līmeņa sportists*, un, ja šī *persona* *lieto aizliegto vielu* vai *aizliegto metodi* terapeitiskā nolūkā, tad *antidopinga organizācija* šai *personai* var atļaut pieteikties *TLA* saņemšanai ar atpakaļejošu spēku.

4.4.6. *WADA* ir jāpārskata starptautiskās federācijas pieņemts lēmums par *valsts antidopinga organizācijas* piešķirtas *TLA* neatzīšanu, ja šo lēmumu tai pārsūdz vai nu attiecīgais *sportists*, vai šā *sportista valsts antidopinga organizācija*.Turklāt *WADA* ir jāpārskata starptautiskās federācijas pieņemtais lēmums par *TLA* piešķiršanu, ja šo jautājumu tai pārsūdz attiecīgā *sportista valsts antidopinga organizācija*. *WADA*jebkurā brīdī pēc ieinteresēto personu lūguma vai pēc savas iniciatīvas var pārskatīt jebkuru citu lēmumu par *TLA* piešķiršanu. Ja pārskatītais lēmums par *TLA* piešķiršanu atbilst Terapeitiskās lietošanas atļaujas starptautiskajā standartā noteiktajiem kritērijiem, *WADA*neveic nekādas darbības attiecībā uz šo lēmumu. Ja lēmums par *TLA* piešķiršanu neatbilst šiem kritērijiem, *WADA*to anulē.

*[Piezīme par 4. panta 4. punkta 6. apakšpunktu. WADA ir tiesības pieprasīt maksu, lai segtu izdevumus saistībā ar: a) pārskatīšanu, kas tai jāveic saskaņā ar 4. panta 4. punkta 6. apakšpunktu; b) pārskatīšanu, ko tā izvēlas veikt gadījumā, ja tiek anulēts pārskatāmais lēmums.]*

4.4.7. Tādu starptautiskas federācijas lēmumu (vai *valsts antidopinga organizācijas* lēmumu, ja tā ir piekritusi izskatīt pieteikumu starptautiskās federācijas vārdā) par *TLA* piešķiršanu, kuru *WADA*nav pārskatījusi vai ir pārskatījusi, bet pēc pārskatīšanas nav anulējusi, *sportists* un/vai šā *sportista valsts antidopinga organizācija* var pārsūdzēt tikai *Sporta šķīrējtiesā*.

*[Piezīme par 4. panta 4. punkta 7. apakšpunktu. Šādos gadījumos pārsūdz starptautiskās federācijas lēmumu par TLA, nevis WADA lēmumu nepārskatīt lēmumu par TLA vai (pārskatīšanas gadījumā) lēmumu par šā lēmuma neatcelšanu. Tomēr laiks, kurā var pārskatīt lēmumu par TLA, sākas tikai dienā, kad WADA paziņo savu lēmumu. Jebkurā gadījumā neatkarīgi no tā, vai WADA ir vai nav pārskatījusi lēmumu, tai paziņo par iesniegto pārsūdzību, lai tā varētu piedalīties lietas izskatīšanā, ja tā šādu dalību uzskata par nepieciešamu.]*

4.4.8. *WADA* lēmumu par *TLA* lēmuma atcelšanu *sportists*, *valsts antidopinga organizācija* un/vai starptautiskā federācija var pārsūdzēt tikai *Sporta šķīrējtiesā*.

4.4.9. Ja pieņemamā termiņā netiek veiktas nekādas darbības attiecībā uz pienācīgi iesniegtu pieteikumu par *TLA* piešķiršanu/atzīšanu vai par lēmuma pārskatīšanu saistībā ar *TLA*, tas ir uzskatāms par pieteikuma noraidījumu.

#### *Kodeksa* 13. panta 4. punkts — pārsūdzības saistībā ar *TLA*

Ar *TLA* saistītos lēmumus var pārsūdzēt tikai 4. panta 4. punktā paredzētajā kārtībā.

## 3.0. Definīcijas un interpretācija

**3.1.** Tālāk norādīti 2015. gada *Kodeksā* definētie termini, kuri tiek izmantoti Terapeitiskās lietošanas atļaujas starptautiskajā standartā.

***ADAMS*** **–** antidopinga administrācijas un pārvaldības sistēma ir datu ievadīšanai, uzglabāšanai, datu koplietošanai un ziņošanai paredzēts datubāzu pārvaldības tīmekļa instruments, kas izstrādāts, lai atbalstītu ieinteresēto personu un *WADA* veiktos dopinga apkarošanas pasākumus, ievērojot tiesību aktus datu aizsardzības jomā.

***Aizliegtā metode –*** jebkura metode, kas *aizliegto vielu un metožu sarakstā* norādīta kā aizliegta.

***Aizliegtā viela –*** jebkura viela vai vielu kategorija, kas *aizliegto vielu un metožu sarakstā* norādīta kā aizliegta.

***Aizliegto vielu un metožu saraksts*** **–** saraksts, kurā norādītas *aizliegtās vielas* un *aizliegtās metodes*.

***Antidopinga organizācija*** **–** *parakstītājs*, kas atbild par antidopinga noteikumu pieņemšanu attiecībā uz jebkura *dopinga kontroles* procesa posma sākšanu, īstenošanu vai izpildi. Antidopinga organizācija ir, piemēram, Starptautiskā Olimpiskā komiteja, Starptautiskā Paraolimpiskā komiteja, citas *lielu sporta pasākumu rīkotājorganizācijas*, kas veic *pārbaudes* savos rīkotajos *sporta pasākumos*, *WADA*, starptautiskās federācijas un *valstu antidopinga organizācijas*.

***Glabāšana*** **–** faktiska, fiziska *glabāšana* vai netieša *glabāšana* (ko konstatētu tikai tad, ja *personai* būtu īpaša kontrole pār *aizliegto vielu* vai *aizliegto metodi*, vai telpām, kurās atrodas *aizliegta viela* vai tiek lietota *aizliegta metode*, vai ja šī *persona* paredzētu īstenot šo kontroli); tomēr, ja *personai* nav īpašas kontroles pār *aizliegto vielu* vai *aizliegto metodi*, vai telpām, kurās atrodas *aizliegta viela* vai tiek lietota *aizliegta metode*, netiešu *glabāšanu* var konstatēt tikai tad, ja šī *persona* ir zinājusi par *aizliegtas vielas* vai *aizliegtas metodes* esību un paredzējusi to kontrolēt. Tomēr antidopinga noteikumu pārkāpumu nevar konstatēt, pamatojoties tikai uz *glabāšanu*, ja pirms jebkāda paziņojuma saņemšanas par to, ka *persona* ir pārkāpusi kādu antidopinga noteikumu, šī *persona* ir veikusi konkrētas darbības, pierādot, ka tai nav bijis nolūka *glabāt* kādu *aizliegtu vielu* vai *metodi* un ka tā ir atteikusies no šādas *glabāšanas*, skaidri paziņojot par to *antidopinga organizācijai*. Neatkarīgi no jebkāda šai definīcijai pretēja apgalvojuma, ja *persona* iegādājas *aizliegtu vielu* vai *aizliegtu metodi* (tostarp, izmantojot elektroniskus vai citus līdzekļus), uzskata, ka šī persona *glabā* attiecīgo vielu vai metodi.

*[Piezīme. Saskaņā ar šo definīciju tad, ja sportista automašīnā atrod steroīdus, to uzskata par antidopinga noteikumu pārkāpumu, ja vien sportists nepierāda, ka šo automašīnu ir lietojis kāds cits; tādā gadījumā antidopinga organizācijai ir jāpierāda, ka sportists ir zinājis par šiem steroīdiem un viņam ir bijis nolūks tos izmantot, pat tad, ja automašīna nav bijusi sportista ekskluzīvā valdījumā. Tāpat arī gadījumā, ja steroīdus atrod zāļu skapītī, kas ir sportista un viņa laulātā kopīgā pārziņā, antidopinga organizācijai ir jāpierāda, ka sportists ir zinājis par steroīdu atrašanos skapītī un ka sportistam ir bijis nolūks tos izmantot. Aizliegtas vielas iegāde ir glabāšana, pat tad, ja, piemēram, produkts netiek saņemts, ir paredzēts kādam citam vai tiek nosūtīts uz trešās personas adresi.]*

***Kodekss –*** Pasaules Antidopinga kodekss.

***Lielu sporta pasākumu rīkotājorganizācijas –*** *valstu olimpisko komiteju* kontinentālās apvienības un citas starptautiskas vairāku sporta veidu organizācijas, kas darbojas kā jebkura kontinentālā, reģionālā vai cita *starptautiska sporta pasākuma* pārvaldības struktūra.

***Lietošana –*** jebkādas *aizliegtas metodes* vai *aizliegtas vielas* izmantošana, uzsmērēšana, iekšķīga lietošana, injicēšana vai cita veida lietošana.

***Nelabvēlīgi analīžu rezultāti*** **–** *WADA* akreditētas laboratorijas vai citas *WADA* apstiprinātas laboratorijas ziņojums, kurā saskaņā ar Laboratoriju starptautisko standartu un saistītajiem tehniskajiem dokumentiem ir norādīts, ka *paraugā* konstatēta *aizliegtas vielas*, tās *metabolītu* vai *marķieru* klātbūtne (tostarp paaugstināts endogēno vielu daudzums) vai pierādījumi par *aizliegtas metodes lietošanu*.

***Parakstītāji –*** struktūras, kas parakstījušas *Kodeksu* un piekritušas ievērot *Kodeksa* noteikumus saskaņā ar 23. pantu.

***Pārbaudes –*** *dopinga kontroles* procesa daļas, kas ietver pārbaužu veikšanas plānošanu, *paraugu* vākšanu, *paraugu* apstrādi un *paraugu* transportēšanu uz laboratoriju.

***Sacensības*** *–* vienas sacīkstes, sacensības, spēle vai atsevišķa sporta sacensība. Piemēram, basketbola spēle vai olimpiskā 100 metru skrējiena fināls vieglatlētikā. Posmu sacensībās un citās sporta sacensībās, kur balvas piešķir, pamatojoties uz attiecīgās dienas vai cita starpposma rezultātiem, atšķirības starp *sacensībām* un *sporta pasākumu* ir noteiktas attiecīgās starptautiskās federācijas noteikumos.

***Sacensību laiks*** – ja vien starptautiskās federācijas vai attiecīgā *sporta pasākuma* pārvaldības struktūras noteikumos nav paredzēts citādi, “*sacensību laiks*” ir tāds laikposms, kas sākas divpadsmit stundas pirms *sacensībām*, kurās *sportistam* ir plānots piedalīties, un turpinās līdz šādu *sacensību* un ar šādām *sacensībām* saistītā *paraugu* vākšanas procesa beigām.

*[Piezīme. Starptautiskā federācija vai sporta pasākuma pārvaldības struktūra var noteikt “sacensību laiku”, kas atšķiras no sporta pasākuma laikposma.]*

***Sporta pasākums –*** vienas pārvaldības struktūras organizēta atsevišķu *sacensību* kopīga virkne (piemēram, olimpiskās spēles, Starptautiskās peldēšanas federācijas (*FINA*) pasaules meistarsacīkstes vai Amerikas sporta spēles).

***Sportists*** – jebkura *persona*, kas starptautiskā līmenī (kā noteikusi katra starptautiskā federācija) vai valsts līmenī (kā noteikusi katra *valsts antidopinga organizācija*) piedalās sporta sacensībās. *Antidopinga organizācija* pēc saviem ieskatiem var piemērot antidopinga noteikumus *sportistam*, kas nav ne *starptautiska līmeņa sportists*, ne *valsts līmeņa sportists*, un tādējādi termina “sportists” definīciju attiecināt uz šiem *sportistiem*. Saistībā ar tādiem *sportistiem*, kas nav ne *starptautiska līmeņa sportisti*, ne *valsts līmeņa sportisti*, *antidopinga organizācija* var izvēlēties: veikt ierobežotas *pārbaudes* vai *pārbaudes* neveikt vispār, analizēt *paraugus*, izmantojot *aizliegto vielu* nepilnu izvēlni, ierobežotā apmērā pieprasīt vai vispār nepieprasīt informāciju par atrašanās vietu vai iepriekš nepieprasīt *TLA*. Tomēr, ja kāds no *antidopinga organizācijai* pakļautajiem *sportistiem*, kas sacenšas zemākā sacensību līmenī, nevis starptautiskā vai valsts līmenī, ir pārkāpis 2. panta 1., 3. vai 5. punktā minētos antidopinga noteikumus, jāpiemēro *Kodeksā* (izņemot 14. panta 3. punkta 2. apakšpunktā) noteiktās *sekas*. Lai pildītu *Kodeksa* 2. panta 8. un 9. punkta prasības un informētu un izglītotu antidopinga jautājumos, *sportists* ir jebkura *persona*, kuru sporta pasākumos piedalīties norīkojis attiecīgais *parakstītājs*, valdība vai cits sporta pasākumu organizētājs, kas pieņēmis *Kodeksu*.

*[Piezīme. Šajā definīcijā ir skaidri noteikts, ka visiem starptautiska un valsts līmeņa sportistiem ir jāievēro Kodeksa antidopinga noteikumi; precīzas starptautiska un valsts mēroga sporta definīcijas attiecīgi ir jānosaka starptautisko federāciju un valstu antidopinga organizāciju antidopinga noteikumos. Tāpat definīcijā ir paredzēts, ka katra valsts antidopinga organizācija, kas izdara šādu izvēli, var paplašināt savu antidopinga programmu ārpus starptautiska un valsts līmeņa sportistu loka, attiecinot to uz zemāka līmeņa sacensību dalībniekiem vai individuāliem dalībniekiem, kas nodarbojas ar sportu, taču nepiedalās sacensībās. Tādējādi valsts antidopinga organizācija varētu, piemēram, izvēlēties pārbaudīt amatieru sacensību dalībniekus, bet iepriekš nepieprasīt tiem TLA. Taču, ja antidopinga noteikumu pārkāpums ietver nelabvēlīgu analīžu rezultātu vai rezultātu falsifikāciju, piemēro visas Kodeksā (izņemot 14. panta 3. punkta 2. apakšpunktā) paredzētās sekas. Lēmumu par seku piemērošanu amatieru līmeņa sportistiem, kas nodarbojas ar sportu, taču nekad nepiedalās sacensībās, pieņem valsts antidopinga organizācija. Tāpat lielu sporta pasākumu rīkotājorganizācijas, kas rīko sporta pasākumus tikai meistaru klases sportistiem, var izvēlēties pārbaudīt pasākuma dalībniekus, bet, analizējot paraugus, neizmantot pilnu aizliegto vielu izvēlni. Visiem dalībniekiem neatkarīgi no sacensību līmeņa jābūt iespējai saņemt ar dopinga apkarošanu saistītu informāciju un piedalīties izglītošanas programmās.]*

***Starptautiska līmeņa sportists*** *– sportists*, kas piedalās starptautiska līmeņa sacensībās, ko katra starptautiskā federācija nosaka saskaņā ar Starptautisko pārbaužu un izmeklēšanas standartu.

*[Piezīme. Saskaņā ar Starptautisko pārbaužu un izmeklēšanas standartu starptautiskā federācija var brīvi noteikt kritērijus sportistu klasificēšanai starptautiska līmeņa sportistos, piemēram, atbilstīgi reitingam, dalībai noteiktos starptautiskos sporta pasākumos, licences tipam u. c. Tomēr tai šie kritēriji jāpublicē skaidri un precīzi, lai sportisti ātri un ērti varētu pārliecināties, vai viņi ir klasificēti kā starptautiska līmeņa sportisti. Piemēram, ja kritērijs ir dalība noteiktos starptautiskajos sporta pasākumos, tad starptautiskajai federācijai jāpublicē šo starptautisko sporta pasākumu saraksts.]*

***Terapijas īstenošana (izplatīšana)*** **–** citas *personas* īstenota *aizliegtas vielas* vai *aizliegtas metodes* nodrošināšana, piegādāšana, uzraudzīšana, lietošanas veicināšana vai citāda līdzdalība tās *lietošanā* vai *lietošanas mēģinājumā*. Tomēr šī definīcija neietver tādas *bona fide* medicīniskā personāla darbības, kas saistītas ar *aizliegtu vielu* vai *aizliegtu metožu* lietošanu patiesā un likumīgā terapeitiskā nolūkā vai citu pieņemamu iemeslu dēļ, kā arī neietver darbības, kas saistītas ar tādām *aizliegtām vielām*, kuras nav aizliegtas *ārpus sacensību pārbaudēs*, ja vien apstākļi kopumā neliecina par to, ka šādas *aizliegtas vielas* ir lietotas nevis patiesi un likumīgi terapeitiskā nolūkā, bet gan sportiskā snieguma uzlabošanai.

***TLA –*** 4. panta 4. punktā aprakstītā terapeitiskās lietošanas atļauja.

***Valsts antidopinga organizācija –*** tādas valsts pilnvarotas struktūras, kam valsts līmenī ir galvenās pilnvaras un atbildība pieņemt un īstenot antidopinga noteikumus, izdot rīkojumus par *paraugu* vākšanu, veikt pārbaužu rezultātu pārvaldību un lietu izskatīšanu. Ja kompetentā(-ās) valsts iestāde(-es) nav piešķīrusi(-šas) šādas pilnvaras, šādas struktūras funkcijas pilda *valsts olimpiskā komiteja* vai tās pilnvarota iestāde.

***Valsts līmeņa sportists –*** *sportists*, kas piedalās valsts līmeņa sacensībās, ko katra *valsts antidopinga organizācija* noteikusi saskaņā ar Starptautisko pārbaužu un izmeklēšanas standartu.

***WADA –*** Pasaules Antidopinga aģentūra.

**3.2.** Nākamais termins, kas izmantots Terapeitiskās lietošanas atļaujas starptautiskajā standartā, definēts Starptautiskajā privātuma un personas datu aizsardzības standartā.

**Personas dati** – informācija, tostarp visi sensitīvie personas dati, kas attiecas uz identificētu vai identificējamu *dalībnieku* vai uz citām *personām*, kuru informācija tiek apstrādāta tikai saistībā ar *antidopinga organizācijas* antidopinga pasākumiem.

*[Piezīme par 3. panta 2. punktu. Tas nozīmē, ka personas dati cita starpā ir sportista vārds un uzvārds, dzimšanas gads, kontaktinformācija un informācija par sportista piederību sporta organizācijām, atrašanās vietu, terapeitiskās lietošanas atļaujām (ja tādas ir piešķirtas), antidopinga pārbaužu rezultātiem un rezultātu pārvaldību (tostarp par disciplinārlietām, pārsūdzībām un sankcijām). Personas dati ietver arī personas datus un kontaktinformāciju, kas attiecas uz citām personām, piemēram, uz medicīnas speciālistiem un citām personām, kas strādā ar sportistu, ārstē viņu vai palīdz viņam antidopinga jautājumos. Arī šāda informācija ir personas dati, un to regulē ar šo standartu visā tās apstrādes laikā, neraugoties uz to, vai attiecīgā persona turpina būt organizēto sporta sacensību dalībnieks.]*

**3.3.** Nākamie definētie termini attiecas konkrēti uz Terapeitiskās lietošanas atļaujas starptautisko standartu.

**Terapeitisks** – tāds, kas attiecas uz medicīniskā stāvokļa uzlabošanu, izmantojot ārstnieciskos līdzekļus vai metodes, vai nodrošina vai veicina ārstēšanu.

**Terapeitiskās lietošanas atļaujas piešķiršanas komiteja (*TLA* komiteja)** – speciālistu grupa, ko *antidopinga organizācija* izveidojusi *TLA* pieteikumu izskatīšanai.

***WADA* *TLA* komiteja** – speciālistu grupa, ko *WADA* izveidojusi, lai pārskatītu citu *antidopinga organizāciju* pieņemtos lēmumus par *TLA*.

**3.4.** Interpretācija

3.4.1. Ja vien nav norādīts citādi, atsauces uz pantiem ir atsauces uz Terapeitiskās lietošanas atļaujas starptautiskā standarta pantiem.

3.4.2. Piezīmes, kurās aprakstīti dažādi Terapeitiskās lietošanas atļaujas starptautiskā standarta noteikumi, izmanto, lai interpretētu šo *starptautisko standartu*.

3.4.3. Terapeitiskās lietošanas atļaujas starptautiskā standarta oficiālo tekstu apstiprina *WADA*, un tas tiek publicēts angļu un franču valodā. Ja starp teksta versijām angļu un franču valodā ir pretrunas, noteicošā ir teksta versija angļu valodā.

# OTRĀ DAĻA. STANDARTI UN PROCEDŪRA *TLA* PIEŠĶIRŠANAI

## 4.0. *TLA* saņemšana

**4.1.** *Sportistam* var piešķirt *TLA*, ja (un tikai tad, ja) viņš var pierādīt, ka ir ievēroti visi norādītie nosacījumi:

a) attiecīgā *aizliegtā viela* vai *aizliegtā metode* ir vajadzīga, lai ārstētu kādu akūtu vai hronisku medicīnisku stāvokli, piemēram, ja, nelietojot *aizliegto vielu* vai *aizliegto metodi*, būtiski pasliktinātos *sportista* veselības stāvoklis;

b) ir niecīga iespēja, ka, terapeitiski *lietojot aizliegto vielu* vai *aizliegto metodi*, varētu papildus uzlabot *sportista* sniegumu, salīdzinot ar to, ko varētu sagaidīt, šim *sportistam* atgūstot normālu veselības stāvokli pēc akūtā vai hroniskā veselības stāvokļa izārstēšanas;

c) *aizliegtajai vielai* vai *aizliegtajai metodei* nav citas pamatotas terapeitiskas alternatīvas;

d) nepieciešamību *lietot aizliegto vielu* vai *aizliegto metodi* nedrīkst pilnīgi vai daļēji pamatot ar to, ka *sportists* (bez *TLA*) iepriekš ir *lietojis* kādu vielu vai metodi, kas šādas *lietošanas* laikā ir bijusi aizliegta.

*[Piezīme par 4. panta 1. punktu. Kad TLA komiteja lemj par to, vai atzīt kādas citas antidopinga organizācijas piešķirtu TLA (sk. 7. pantu turpmāk tekstā), un kad WADA pārskata lēmumu piešķirt (vai nepiešķirt) TLA (sk. 8. pantu turpmāk tekstā), ir jāapsver tie paši jautājumi, kas ir svarīgi, TLA komitejai skatot TLA pieteikumu saskaņā ar 6. pantu turpmāk tekstā, t. i., vai sportists ir pierādījis atbilstību visiem 4. panta 1. punktā minētajiem nosacījumiem.*

*Lai palīdzētu piemērot šos kritērijus attiecībā uz konkrētiem medicīniskajiem stāvokļiem, vajadzētu izmantot WADA dokumentus “Medical Information to Support the Decisions of TUECs” [Medicīniskā informācija TLA komitejas lēmumu pamatošanai], kas ievietoti WADA tīmekļa vietnē.]*

**4.2.** Ja vien nepiemēro kādu no 4. panta 3. punktā norādītajiem izņēmumiem, *sportistam*, kuram terapeitisku apsvērumu dēļ *jālieto aizliegtā viela* vai *aizliegtā metode*, pirms attiecīgās vielas vai metodes *lietošanas* vai *glabāšanas* jāsaņem *TLA*.

**4.3.** Atļauju *aizliegtās vielas* vai *aizliegtās metodes* terapeitiskai *lietošanai* ar atpakaļejošu datumu (t. i., *TLA* ar atpakaļejošu datumu) *sportistam* var piešķirt tikai norādītajos gadījumos:

a) ir bijusi nepieciešama neatliekama ārstēšana vai akūta medicīniska stāvokļa ārstēšana;

b) citu ārkārtas apstākļu dēļ pirms *paraugu* vākšanas *sportistam* nav bijis pietiekami daudz laika vai iespēju iesniegt (vai arī *TLA* komitejai izvērtēt) pieteikumu *TLA* saņemšanai;

c) saskaņā ar piemērojamiem noteikumiem *sportistam* bija obligāti jāiesniedz pieteikums (sk. piezīmi par 5. panta 1. punktu) vai *sportists* drīkstēja iesniegt (sk. *Kodeksa* 4. panta 4. punkta 5. apakšpunktu) pieteikumu *TLA* saņemšanai ar atpakaļejošu datumu;

*[Piezīme par 4. panta 3. punkta c) apakšpunktu. Šādiem sportistiem ir stingri ieteikts sagatavot medicīnisko lietu un būt gataviem pierādīt, ka tā atbilst TLA nosacījumiem, kas norādīti 4. panta 1. punktā, gadījumos, kad pēc parauga vākšanas ir jāiesniedz pieteikums TLA saņemšanai ar atpakaļejošu datumu.]*

d) *WADA* un *antidopinga organizācija*, kurā ir iesniegts vai tiktu iesniegts pieteikums *TLA* saņemšanai ar atpakaļejošu datumu, ir vienojušās, ka taisnīguma dēļ jāpiešķir *TLA* ar atpakaļejošu datumu.

*[Piezīme par 4. panta 3. punkta d) apakšpunktu. Ja WADA un/vai antidopinga organizācija nevienojas par 4. panta 3. punkta d) apakšpunkta piemērošanu, to nevar apstrīdēt ne aizstāvoties tiesvedībā par antidopinga noteikumu pārkāpumu, ne pārsūdzības kārtībā, ne citādi.]*

## 5.0. Antidopinga organizāciju pienākumi saistībā ar *TLA*

**5.1.** *Kodeksa* 4. panta 4. punktā ir noteikts: a) kuras *antidopinga organizācijas* ir pilnvarotas pieņemt lēmumus par *TLA*; b) kā šie lēmumi par *TLA* jāatzīst un jāievēro citām *antidopinga organizācijām*; un c) kad var pārskatīt un/vai pārsūdzēt lēmumus par *TLA*.

*[Piezīme par 5. panta 1. punktu. Sk. 1. pielikumā ievietoto darbības shēmu, kurā apkopoti Kodeksa 4. panta 4. punkta galvenie noteikumi.*

*Kodeksa 4. panta 4. punkta 2. apakšpunktā noteiktas valsts antidopinga organizācijas tiesības pieņemt lēmumus par TLA attiecībā uz sportistiem, kas nav starptautiska līmeņa sportisti. Ja rodas domstarpības par to, kurai valsts antidopinga organizācijai būtu jāizskata tāda sportista TLA pieteikums, kas nav starptautiska līmeņa sportists, lēmumu pieņem WADA. WADA lēmums ir galīgs un nav pārsūdzams.*

*Ja valsts politikas vajadzību un obligāto prasību dēļ valsts antidopinga organizācijai savā pārbaužu veikšanas plānā konkrētiem sporta veidiem jānosaka prioritāte attiecībā pret citiem sporta veidiem (kā paredzēts Starptautiskā pārbaužu un izmeklēšanas standarta 4. panta 4. punkta 1. apakšpunktā), valsts antidopinga organizācija var atteikties izvērtēt sportistu iepriekšējus TLA pieteikumus dažos vai visos sporta veidos, kas nav prioritāri, taču šādā gadījumā tai jāļauj ikvienam šādam sportistam, no kura pēc tam vāc paraugu, pieteikties TLA saņemšanai ar atpakaļejošu datumu. Iesaistīto sportistu interesēs valsts antidopinga organizācijai šāda politika būtu jāpublisko savā tīmekļa vietnē.]*

**5.2.** Katrai *valsts antidopinga organizācijai*, starptautiskajai federācijai un *lielu sporta pasākumu rīkotājorganizācijai* jāizveido *TLA* komiteja, lai izvērtētu, vai pieteikumi *TLA* piešķiršanai vai atzīšanai atbilst 4. panta 1. punktā paredzētajiem nosacījumiem.

*[Piezīme par 5. panta 2. punktu. Lai gan lielu sporta pasākumu rīkotājorganizācija var izvēlēties automātiski atzīt iepriekš izsniegtas TLA, jābūt izstrādātam mehānismam, lai sportisti, kas piedalās sporta pasākumā, nepieciešamības gadījumā saņemtu jaunu TLA. Katra lielu sporta pasākumu rīkotājorganizācija pēc saviem ieskatiem var vai nu šajā nolūkā izveidot savu TLA komiteju, vai uzticēt šo uzdevumu ārpakalpojumu sniedzējiem, vienojoties ar trešo pusi (piemēram, sporta vienošanās). Katrā gadījumā būtu jānodrošina, lai sportistiem, kas sacenšas šādos sporta pasākumos, pirms sacensību sākuma būtu iespēja ātri un efektīvi saņemt TLA.]*

a) *TLA* komitejās jābūt vismaz trīs ārstiem, kuriem ir pieredze *sportistu* aprūpē un ārstēšanā un labas zināšanas klīniskajā un sporta medicīnā, kā arī zināšanas par treniņu slodzes medicīnisko kontroli. Gadījumos, kas saistīti ar *sportistiem*, kuriem ir veselības traucējumi, vismaz vienam *TLA* komitejas loceklim jābūt vispārējai pieredzei, kas gūta, aprūpējot un ārstējot *sportistus* ar veselības traucējumiem, vai īpašai pieredzei attiecībā uz *sportista* konkrētajiem veselības traucējumiem.

b) Lai nodrošinātu lēmumu pieņemšanas neatkarību, vismaz vairākumam *TLA* komitejas locekļu nedrīkst būt politisku pienākumu tajā *antidopinga organizācijā*, kas viņus norīko. Visiem *TLA* komitejas locekļiem jāparaksta deklarācija par interešu konfliktu un konfidencialitāti (deklarācijas paraugs ir pieejams *WADA* tīmekļa vietnē).

**5.3.** Katrai *valsts antidopinga organizācijai*, starptautiskajai federācijai un *lielu sporta pasākumu rīkotājorganizācijai* jāizstrādā skaidrs process, ko piemēro, lai savā *TLA* komitejā iesniegtu pieteikumus par *TLA*, kas atbilst šā *starptautiskā standarta* prasībām.Tai arī jāpublicē sīka informācija par šo procesu, (vismaz) ievietojot informāciju skaidri redzamā vietā savā tīmekļa vietnē un nosūtot šo informāciju *WADA*. *WADA* to pašu informāciju var pārpublicēt savā tīmekļa vietnē.

**5.4.** Katrai *valsts antidopinga organizācijai*, starptautiskajai federācijai un *lielu sporta pasākumu rīkotājorganizācijai* *ADAMS* vai jebkādā citā *WADA* apstiprinātā sistēmā ātri jāpaziņo (angļu vai franču valodā) visi savas *TLA* komitejas lēmumi, ar kuriem piešķir vai noraida *TLA*, un visi lēmumi, ar kuriem atzīst vai atsakās atzīt citu *antidopinga organizāciju* lēmumus par *TLA*.Informācijā (angļu vai franču valodā), ko paziņo par piešķirtajām *TLA* ietver:

a) ne vien apstiprināto vielu vai metodi, bet arī atļautās devas, biežumu un *terapijas īstenošanas* veidu, *TLA* derīguma termiņu un visus ar *TLA* saistītos nosacījumus;

b) *TLA* pieteikuma veidlapu un attiecīgo klīnisko informāciju (kas tulkota angļu vai franču valodā), kur apstiprināts, ka ir ievēroti 4. panta 1. punkta noteikumi attiecībā uz šādu *TLA* (šī informācija pieejama tikai *WADA*, *sportista valsts antidopinga organizācijai* un starptautiskajai federācijai, kā arī *lielu sporta pasākumu rīkotājorganizācijai*, kas organizē *sporta pasākumu*, kurā *sportists* vēlas sacensties).

*[Piezīme par 5. panta 4. punktu. TLA atzīšanas procesu ļoti atvieglo ADAMS izmantošana.]*

**5.5.** Kad *valsts antidopinga organizācija sportistam* piešķir *TLA*, tai viņš rakstveidā jābrīdina par to, ka: a) attiecīgā *TLA* ir spēkā tikai valsts līmenī; b) ja *sportists* kļūst par *starptautiska līmeņa sportistu* vai sacenšas *starptautiskā sporta pasākumā*, konkrētā *TLA* nav derīga attiecīgajam mērķim, ja vien to nav atzinusi attiecīgā starptautiskā federācijai vai *lielu sporta pasākumu rīkotājorganizācija* saskaņā ar 7. panta 1. punktu.Pēc tam *valsts antidopinga organizācijai* būtu jāpalīdz *sportistam* noteikt, kad viņam jāiesniedz *TLA* starptautiskajai federācijai vai *lielu sporta pasākumu rīkotājorganizācijai* atzīšanai, un atzīšanas procesā būtu jāsniedz konsultācijas *sportistam* un jāpalīdz viņam.

**5.6.** Katrai starptautiskajai federācijai un *lielu sporta pasākumu rīkotājorganizācijai* jāpublicē paziņojums (vismaz ievietojot to redzamā vietā savā tīmekļa vietnē un nosūtot *WADA*), kurā skaidri noteikts: 1) kuriem tās piekritībā esošajiem *sportistiem* un kad jāvēršas tajā, lai saņemtu *TLA*; 2) kurus citu *antidopinga organizāciju* lēmumus par *TLA* tā automātiski atzīs, tādējādi aizstājot šādu pieteikumu saskaņā ar 7. panta 1. punkta a) apakšpunktu; 3) kuri citu *antidopinga organizāciju* lēmumi par *TLA* ir jāiesniedz, lai tā tos atzītu saskaņā ar 7. panta 1. punkta b) apakšpunktu. *WADA* var pārpublicēt šo paziņojumu savā tīmekļa vietnē.

Ja *sportists* kļūst par *starptautiska līmeņa sportistu* vai sacenšas *starptautiskā sporta pasākumā*, neviena *TLA*, ko *sportists* saņēmis no *valsts antidopinga organizācijas*, nav spēkā, kamēr attiecīgā starptautiskā federācija attiecīgo *TLA* nav atzinusi saskaņā ar 7.0. pantu. Ja *sportists* sacenšas *starptautiskā sporta pasākumā*, ko organizē *lielu sporta pasākumu rīkotājorganizācija*, neviena *TLA*, ko *sportists* saņēmis no starptautiskās federācijas, nav spēkā, kamēr attiecīgā *lielu sporta pasākumu rīkotājorganizācija* nav atzinusi attiecīgo *TLA* saskaņā ar 7.0. pantu. Tāpēc, ja starptautiskā federācija vai (attiecīgā gadījumā) *lielu sporta pasākumu rīkotājorganizācija* atsakās atzīt *TLA*, tad (pamatojoties uz *sportista* tiesībām pārskatīt vai pārsūdzēt lēmumu) uz attiecīgo *TLA* nedrīkst atsaukties, lai attiecīgajā starptautiskajā federācijā vai *lielu sporta pasākumu rīkotājorganizācijā* attaisnotu *TLA* norādītas *aizliegtas vielas* vai *aizliegtas metodes* klātbūtni, *lietošanu*, *glabāšanu* vai *terapijas īstenošanu*.

## 6.0. *TLA* pieteikuma iesniegšanas procedūra

**6.1.** *Sportistam*, kuram nepieciešama *TLA*, pieteikums jāiesniedz pēc iespējas ātrāk. Attiecībā uz vielām, kas aizliegtas tikai *sacensību laikā*, *sportistam* būtu jāiesniedz pieteikums *TLA* saņemšanai vismaz 30 dienas pirms viņa nākamajām *sacensībām*, ja vien tā nav ārkārtas vai izņēmuma situācija. *Sportistam* jāiesniedz pieteikums savā *valsts antidopinga organizācijā*, starptautiskajā federācijā un/vai *lielu sporta pasākumu rīkotājorganizācijā* (atbilstīgi vajadzībai), izmantojot paredzēto *TLA* pieteikuma veidlapu. *Antidopinga organizācijas* savās tīmekļa vietnēs lejupielādei publisko pieteikuma veidlapu, kura, viņuprāt, jāizmanto *sportistiem*. Šīs veidlapas pamatā jābūt “TLA pieteikuma veidlapas” veidnei, kas ir pieejama *WADA* tīmekļa vietnē. *Antidopinga organizācijām* ir tiesības pārveidot veidni, iekļaujot tajā papildu prasības attiecībā uz informāciju, bet no tās nedrīkst svītrot iedaļas vai punktus.

**6.2.** *Sportistam* *TLA* pieteikuma veidlapa attiecīgajai *antidopinga organizācijai* jāiesniedz, izmantojot *ADAMS* vai citādi, kā norādījusi *antidopinga organizācija*. Veidlapai jāpievieno:

a) attiecīgi kvalificēta ārsta paziņojums, kas apliecina, ka *sportistam* attiecīgā *aizliegtā viela* vai *aizliegtā metode* *jālieto* terapeitiskos nolūkos;

b) visaptveroša slimības vēsture, tostarp dokumentācija no ārstiem, kas noteikuši sākotnējo diagnozi (ja iespējams), un visu pārbaužu, laboratorisko izmeklējumu un radioloģisko izmeklējumu rezultāti, kas attiecas uz pieteikumu.

*[Piezīme par 6. panta 2. punkta b) apakšpunktu. Izskatot informāciju, kas iesniegta saistībā ar diagnozi, ārstēšanu un derīguma ilgumu, jāizmanto WADA dokumenti “Medical Information to Support the Decisions of TUECs” [Medicīniskā informācija TLA komitejas lēmumu pamatošanai].]*

**6.3.** *Sportistam* jāsaglabā *TLA* pieteikuma veidlapas un visu minētā pieteikuma apliecināšanai iesniegto materiālu un informācijas pilnīga kopija.

**6.4.** *TLA* komiteja izskata *TLA* pieteikumu tikai pēc tam, kad tā saņēmusi pienācīgi aizpildītu pieteikuma veidlapu, kam pievienoti visi attiecīgie dokumenti. Nepilnīgus pieteikumus atdod *sportistam* aizpildīšanai un atkārtotai iesniegšanai.

**6.5.** *TLA* komiteja var pieprasīt *sportistam* vai viņa ārstam jebkādu papildu informāciju, pārbaudes vai radioloģiskos izmeklējumus, vai citu informāciju, ko tā uzskata par nepieciešamu, lai izskatītu *sportista* pieteikumu, un/vai tā var lūgt citiem medicīnas vai zinātnes ekspertiem tādu palīdzību, kādu tā uzskata par atbilstīgu.

**6.6.** Par visām izmaksām, kas *sportistam* radušās, iesniedzot *TLA* pieteikumu un papildinot to atbilstīgi *TLA* komitejas prasībām, atbild *sportists*.

**6.7.** *TLA* komiteja iespējami ātri un parasti (t. i., ja vien nav attiecināmi ārkārtas apstākļi) ne ilgāk kā 21 dienas laikā pēc aizpildīta pieteikuma saņemšanas pieņem lēmumu par pieteikuma apstiprināšanu vai neapstiprināšanu. Ja pieteikums *TLA* saņemšanai ir iesniegts pietiekamu laiku pirms *sporta pasākuma*, *TLA* komitejai jācenšas pieņemt lēmumu pirms attiecīgā *sporta pasākuma* sākuma.

**6.8.** *TLA* komitejas lēmums jāpaziņo *sportistam* rakstveidā un jādara pieejams *WADA* un pārējām *antidopinga organizācijām*, izmantojot *ADAMS* vai jebkādu citu *WADA* apstiprinātu sistēmu, saskaņā ar 5. panta 4. punktu.

a) Lēmumā par *TLA* piešķiršanu jānorāda *TLA* komitejas atļautās attiecīgās *aizliegtās vielas* vai *aizliegtās metodes* devas, biežums, *terapijas īstenošanas* veids un ilgums, atspoguļojot klīniskos apstākļus, kā arī visi nosacījumi, kas noteikti saistībā ar*TLA*.

b) Lēmumā par *TLA* pieteikuma noraidīšanu jāpaskaidro atteikuma iemesli.

**6.9.** Saskaņā ar *TLA* komitejas lēmumu katrai *TLA* ir noteikts termiņš, kura beigās *TLA* automātiski kļūst nederīga. Ja pēc *TLA* derīguma termiņa beigām *sportistam* jāturpina lietot *aizliegto vielu* vai *aizliegto metodi*, viņam jāiesniedz pieteikums jaunas *TLA* saņemšanai pietiekamu laiku pirms šā derīguma termiņa beigām, lai līdz derīguma termiņa beigām būtu pietiekami ilgs laiks lēmuma pieņemšanai par pieteikumu.

*[Piezīme par 6. panta 9. punktu. Derīguma ilgums būtu jānosaka atbilstīgi WADA dokumentiem “Medical Information to Support the Decisions of TUECs”* *[Medicīniskā informācija TLA komitejas lēmumu pamatošanai].]*

**6.10.** Ja sportists precīzi neievēro visas prasības vai nosacījumus, ko noteikusi tā *antidopinga organizācija*, kura piešķir *TLA*, *TLA* tiek anulēta pirms tās derīguma termiņa beigām. *TLA* var anulēt arī pēc *WADA* veiktas pārskatīšanas vai pēc pārsūdzības.

**6.11.** Ja *nelabvēlīgi analīžu rezultāti* iegūti neilgi pēc tam, kad beidzies attiecīgās *aizliegtās vielas* *TLA* derīguma termiņš vai tā tiek anulēta vai atcelta, *antidopinga organizācija*, kas veic *nelabvēlīgo analīžu rezultātu* (*Kodeksa* 7. panta 2. punkts) sākotnējo pārbaudi, izvērtē, vai minētais rezultāts ir saderīgs ar *aizliegtās vielas* *lietošanu* pirms *TLA* derīguma termiņa beigām, anulēšanas vai atcelšanas. Ja tā ir, šāda *lietošana* (un attiecīgi *aizliegtās vielas* klātbūtne *paraugā*, kas iegūts no *sportista*) nav antidopinga noteikumu pārkāpums.

**6.12.** Ja pēc *TLA* piešķiršanas *sportists* lūdz būtiski atšķirīgu *aizliegtās vielas* vai *aizliegtās metodes* devu, biežumu, *terapijas īstenošana*s veidu vai ilgumu nekā norādīts *TLA*, viņam jāiesniedz pieteikums jaunas *TLA* saņemšanai. Ja *aizliegtās vielas* vai *aizliegtās metodes* klātbūtne, *lietošana*, *glabāšana* vai *terapijas īstenošana* nav saderīga ar piešķirtās *TLA* nosacījumiem, tas, ka *sportistam* ir *TLA*, neliedz konstatēt antidopinga noteikuma pārkāpumu.

## 7.0. *TLA* atzīšanas procedūra

**7.1.** *Kodeksa 4. panta 4. punkts paredz, ka antidopinga organizācijām jāatzīst citu antidopinga organizāciju piešķirtās TLA, ja tās atbilst 4. panta 1. punkta nosacījumiem.* Tāpēc, ja *sportistam*, uz kuru attiecas starptautiskas federācijas vai *lielu sporta pasākumu rīkotājorganizācijas TLA* prasības, jau ir *TLA*, viņam nebūtu jāiesniedz pieteikums jaunas *TLA* saņemšanai starptautiskajā federācijā vai *lielu sporta pasākumu rīkotājorganizācijā*.Tā vietā jāievēro turpmākie noteikumi.

a) Starptautiskā federācija vai *lielu sporta pasākumu rīkotājorganizācija* var publicēt paziņojumu, ka tā automātiski atzīs *TLA* piešķiršanas lēmumus, kas pieņemti atbilstīgi *Kodeksa* 4. panta 4. punktam (vai konkrētas šādu lēmumu kategorijas, piemēram, lēmumus, ko pieņēmušas konkrētas *antidopinga organizācijas*, vai lēmumus, kas attiecas uz konkrētām *aizliegtajām vielām*), ja par šādiem *TLA* lēmumiem ir paziņots saskaņā ar 5. panta 4. punktu un tādējādi tie ir pieejami *WADA* pārbaudei. Ja *sportista* *TLA* ir to *TLA* kategorijā, ko šādā veidā automātiski atzīst *TLA* piešķiršanas laikā, viņam nav jāveic papildu darbības.

*[Piezīme par 7. panta 1. punkta a) apakšpunktu. Lai atvieglinātu slogu sportistiem, ļoti tiek ieteikta TLA piešķiršanas lēmumu automātiska atzīšana, tiklīdz par tiem ir paziņots saskaņā ar 5. panta 4. punktu. Ja starptautiskā federācija vai lielu sporta pasākumu rīkotājorganizācija nevēlas piekrist visu šādu lēmumu automātiskai atzīšanai, tai būtu jāpiekrīt iespējami daudzu šādu lēmumu atzīšanai, piemēram, publicējot to antidopinga organizāciju sarakstu, kuru lēmumus par TLA tā atzīs automātiski, un/vai to aizliegto vielu sarakstu, attiecībā uz kurām tā automātiski atzīs TLA. Publicēšana būtu jāveic tādā pašā veidā, kā norādīts 5. panta 3. punktā, t. i., paziņojums būtu jāievieto starptautiskās federācijas tīmekļa vietnē un jānosūta WADA un valsts antidopinga organizācijām.]*

b) Ja šāda automātiska atzīšana nav iespējama, *sportists* attiecīgajai starptautiskajai federācijai vai *lielu sporta pasākumu rīkotājorganizācijai* iesniedz lūgumu atzīt *TLA*, vai nu izmantojot *ADAMS* vai citādi, kā norādījusi attiecīgā starptautiskā federācija vai *lielu sporta pasākumu rīkotājorganizācija*. Lūgumam būtu jāpievieno *TLA* kopija un sākotnējā *TLA* pieteikuma veidlapa, kā arī papildmateriāli, kas norādīti 6. panta 1. un 2. punktā (ja vien *antidopinga organizācija*, kas piešķīrusi *TLA*, jau nav publiskojusi *TLA* un papildmateriālus *ADAMS* vai citā *WADA* apstiprinātā sistēmā saskaņā ar 5. panta 4. punktu).

**7.2.** Nepilnīgus lūgumus par *TLA* atzīšanu atdod *sportistiem* aizpildīšanai un atkārtotai iesniegšanai. Turklāt *TLA* komiteja var pieprasīt *sportistam* vai viņa ārstam jebkādu papildu informāciju, pārbaudes vai radioloģiskos izmeklējumus, vai arī citu informāciju, ko tā uzskata par nepieciešamu, lai izskatītu *sportista* lūgumu par *TLA* atzīšanu, un/vai tā var lūgt citiem medicīnas vai zinātnes ekspertiem tādu palīdzību, kādu tā uzskata par atbilstīgu.

**7.3.** Par visām izmaksām, kas *sportistam* radušās, iesniedzot lūgumu par *TLA* atzīšanu un papildinot to atbilstīgi *TLA* komitejas prasībām, atbild *sportists*.

**7.4.** *TLA* komiteja iespējami ātri un parasti (t. i., ja vien nav attiecināmi ārkārtas apstākļi) ne ilgāk kā 21 dienas laikā pēc aizpildīta atzīšanas pieteikuma saņemšanas pieņem lēmumu par *TLA* atzīšanu vai neatzīšanu. Ja lūgums ir iesniegts pietiekamu laiku pirms *sporta pasākuma*, TLA komitejai jācenšas pieņemt lēmumu pirms attiecīgā *sporta pasākuma* sākuma.

**7.5.** *TLA* komitejas lēmumu *sportistam* paziņo rakstveidā un dara pieejamu *WADA* un pārējām *antidopinga organizācijām*, izmantojot *ADAMS* vai jebkādu citu *WADA* apstiprinātu sistēmu. Lēmumā par *TLA* neatzīšanu jāpaskaidro neatzīšanas iemesls(-i).

## 8.0. *TLA* piešķiršanas lēmumu pārskatīšana *WADA*

**8.1.** *Kodeksa* 4. panta 4. punkta 6. apakšpunktā paredzēts, ka konkrētos gadījumos *WADA* jāpārskata starptautisko federāciju lēmumi par *TLA* un ka tā var pārskatīt jebkādus citus lēmumus par *TLA*, katrā konkrētā gadījumā nosakot atbilstību 4. panta 1. punkta nosacījumiem. Lai veiktu šādu pārskatīšanu, *WADA* izveido *WADA* *TLA* komiteju, kas atbilst 5. panta 2. punkta prasībām.

**8.2.** Katrs pārskatīšanas lūgums jāiesniedz *WADA* rakstveidā, un tam jāpievieno *WADA* noteiktās pieteikuma maksas maksājuma apliecinājums, kā arī visas 6. panta 2. punktā norādītās informācijas kopijas (vai, ja tiek pārskatīts *TLA* atteikums, visa informācija, ko *sportists* iesniedzis saistībā ar sākotnējo *TLA* pieteikumu). Lūguma kopija jāiesniedz tai pusei, kuras lēmums tiktu pārskatīts, un *sportistam* (ja viņš nelūdz veikt pārskatīšanu).

**8.3.** Ja lūgumā prasīts pārskatīt tādu *TLA* lēmumu, kuru *WADA* nav pienākums pārskatīt, *WADA* iespējami ātri pēc lūguma saņemšanas paziņo *sportistam*, vai tā nosūtīs vai nenosūtīs *TLA* lēmumu *WADA* *TLA* komitejai pārskatīšanai. Ja *WADA* nolemj nenosūtīt lēmumu par *TLA*, tā *sportistam* atdod pieteikuma maksu. Ikviens *WADA* lēmums par *TLA* lēmuma nenosūtīšanu *WADA* *TLA* komitejai ir galīgs, un to nevar pārsūdzēt. Tomēr lēmumu par *TLA* var pārsūdzēt saskaņā ar noteikumiem *Kodeksa* 4. panta 4. punkta 7. apakšpunktā.

**8.4.** Ja lūgumā prasīts pārskatīt tādu starptautiskās federācijas *TLA* lēmumu, kuru *WADA* ir pienākums pārskatīt, *WADA* tomēr var nosūtīt lēmumu atpakaļ starptautiskajai federācijai a) precizēšanai (piemēram, ja lēmumā nav skaidri norādīti iemesli) un/vai b) atkārtotai izvērtēšanai starptautiskajā federācijā (piemēram, ja *TLA* noraidīta tikai tāpēc, ka nav iesniegti medicīnisko pārbaužu rezultāti vai cita informācija, kas nepieciešama, lai pierādītu atbilstību 4. panta 1. punkta nosacījumiem).

**8.5.** Ja pārskatīšanas lūgums ir adresēts *WADA* *TLA* komitejai, *WADA* *TLA* komiteja pēc saviem ieskatiem var vai nu saskaņā ar 6. panta 5. punktu pieprasīt papildu informāciju, tostarp papildu pētījumus, *antidopinga organizācijai* un/vai *sportistam*, un/vai pieaicināt konsultācijām citus medicīnas vai zinātnes ekspertus.

**8.6.** *WADA TLA* komiteja anulē ikvienu piešķirto *TLA*, kas neatbilst 4. panta 1. punkta nosacījumiem. Ja anulētā *TLA* bija *TLA* attiecībā uz nākotni (nevis *TLA* ar atpakaļejošu datumu), šāda atcelšana stājas spēkā *WADA* norādītajā dienā (ne ātrāk par dienu, kurā *WADA* par to paziņo *sportistam*). Atcelšanu nepiemēro ar atpakaļejošu datumu, un *sportista* rezultātus pirms šāda paziņojuma sniegšanas *nediskvalificē*. Tomēr, ja atceltā *TLA* bija *TLA* ar atpakaļejošu datumu, arī atcelšana ir ar atpakaļejošu datumu.

**8.7.** *WADA* *TLA* komiteja atceļ ikvienu *TLA* atteikumu, ja *TLA* pieteikums atbilst 4. panta 1. punkta nosacījumiem, t. i., tā piešķir *TLA*.

**8.8.** Ja *WADA* *TLA* komiteja pārskata starptautiskas federācijas lēmumu, kas tai nosūtīts saskaņā ar *Kodeksa* 4. panta 4. punkta 3. apakšpunktu (t. i., obligāta pārskatīšana), tā var pieprasīt pārskatīšanā “zaudējušajai” *antidopinga organizācijai* (t. i., *antidopinga organizācija*, kuras viedokli tā neatbalsta) a) atlīdzināt pieteikuma maksu pusei, kura nosūtīja lēmumu *WADA* (attiecīgā gadījumā) un/vai b) segt *WADA* izmaksas, kas radušās saistībā ar šo pārskatīšanu, tādā apmērā, kādā tās nesedz pieteikuma iesniegšanas maksa.

**8.9.** Ja *WADA* *TLA* komiteja atceļ *TLA* lēmumu, kuru *WADA* bija nolēmusi pārskatīt pēc saviem ieskatiem, *WADA* var lūgt *antidopinga organizācijai*, kas pieņēma lēmumu, segt izmaksas, kas *WADA* radušās saistībā ar attiecīgo pārskatīšanu.

**8.10.** *WADA* *TLA* komitejas pamatoto lēmumu *WADA* nekavējoties paziņo *sportistam*, viņa *valsts antidopinga organizācijai* un starptautiskajai federācijai (un attiecīgā gadījumā *lielu sporta pasākumu rīkotājorganizācijai*).

## 9.0. Informācijas konfidencialitāte

**9.1.** *Antidopinga organizācijas* un *WADA* ar *TLA* saistītajā procesā personas datus apkopo, uzglabā, apstrādā, izpauž un saglabā saskaņā ar Starptautisko privātuma un personas datu aizsardzības standartu.

**9.2.** *Sportists*, kas piesakās *TLA* saņemšanai vai *TLA* atzīšanai, rakstveidā piekrīt, ka:

a) visa ar pieteikumu saistītā informācija tiks nosūtīta visu to *TLA* komiteju locekļiem, kuriem saskaņā ar šo *starptautisko standartu* ir tiesības pārbaudīt dokumentāciju, un vajadzības gadījumā citiem neatkarīgiem medicīnas vai zinātnes ekspertiem, kā arī visiem attiecīgajiem *TLA* pieteikumu pārvaldībā, izvērtēšanā vai pārsūdzēšanā iesaistītajiem darbiniekiem (tostarp *WADA* darbiniekiem);

b) *sportista* ārsti pēc *TLA* komitejas pieprasījuma var izpaust jebkādu ar veselību saistītu informāciju, kuru *TLA* komiteja uzskata par nepieciešamu, lai izvērtētu *sportista* pieteikumu un pieņemtu lēmumu;

c) lēmums par pieteikumu tiek darīts pieejams visām *antidopinga organizācijām*, kurām attiecībā uz *sportistu* ir tiesības veikt *pārbaudes* un/vai īstenot rezultātu pārvaldību.

*[Piezīme par 9. panta 2. punktu. Pirms personas datu apkopošanas vai sportista piekrišanas saņemšanas antidopinga organizācija sportistam nosūta informāciju, kas norādīta Starptautiskā privātuma un personas datu aizsardzības standarta 7. panta 1. punktā.]*

**9.3.** Izskatot *TLA* pieteikumu, stingri tiek ievēroti medicīniskās konfidencialitātes principi. *TLA* komitejas locekļi, neatkarīgie eksperti un attiecīgie *antidopinga organizācijas* darbinieki visas savas ar procesu saistītās darbības veic, ievērojot stingru konfidencialitāti, un paraksta attiecīgās vienošanās par konfidencialitāti. Konfidencialitāte jo īpaši attiecas uz šādu informāciju:

a) visu medicīnisko informāciju un datiem, ko sniedz *sportists* un *sportista* aprūpē iesaistītie ārsti;


b) visu pieteikumā iekļauto informāciju, tostarp procesā iesaistīto ārstu vārdiem un uzvārdiem.

**9.4.** Ja *sportists* vēlas atsaukt *TLA* komitejas tiesības saņemt informāciju par viņa veselības stāvokli, *sportists* par šādu atsaukšanu rakstveidā paziņo savam ārstam; tādā gadījumā šādas atsaukšanas dēļ *sportista* pieteikumu *TLA* piešķiršanai vai esošas *TLA* atzīšanai uzskata par anulētu, nepiešķirot apstiprinājumu/atzinumu.


**9.5.** Informāciju, kuru *sportists* iesniedzis saistībā ar *TLA* pieteikumu, *antidopinga organizācijas* izmanto, lai novērtētu pieteikumu un lai izmeklētu iespējamo antidopinga noteikumu pārkāpumu, kā arī tiesvedībā.

# 1. PIELIKUMS. *Kodeksa* 4. panta 4. punkta darbības shēma


**1. *TLA* saņemšanas procedūra, ja *sportists* nav *starptautiska līmeņa sportists* un ja ir vajadzīga *TLA***

****

**2. *Sportists* iesaistās *sporta pasākumā*, attiecībā uz kuru *lielu sporta pasākumu rīkotājorganizācijai* (*LSRO*) ir savas** ***TLA* prasības**

****

**3. *TLA* procedūra, ja *sportists* ir *starptautiska līmeņa sportists* (un uz viņu attiecas starptautiskās federācijas prasības par *TLA*) un ja vajadzīga *TLA***

****

2019. gada TLASS, 2018. gada 20. septembris.